Document ID: 32006R0575

KOMISIJAS REGULA (EK) Nr. 575/2006
(2006. gada 7. aprīlis),
ar ko groza Eiropas Parlamenta un Padomes Regulu (EK) Nr. 178/2002 attiecībā uz Eiropas Pārtikas nekaitīguma iestādes pastāvīgo zinātnes ekspertu grupu skaitu un nosaukumu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 28. panta 4. punkta otro daļu,
tā kā:
(1)
Augu veselības aizsardzība ir būtiski svarīgs pārtikas aprites drošības faktors, un pēdējā laikā aizvien biežāk tiek veikts fitosanitārā riska zinātniskais novērtējums.
(2)
Pamatojoties uz speciālajām zināšanām, kas ir tās zinātnes ekspertu grupas rīcībā, kura ietilpst Eiropas Pārtikas nekaitīguma iestādes struktūrā un sniedz atzinumus par augu veselību, augu aizsardzības līdzekļiem un to atliekvielām, ir iespējams veikt tikai fragmentāru un ierobežotu zinātnisku novērtējumu augu veselības jomā. Attiecīgi, lai varētu apmierināt pieaugošo pieprasījumu pēc zinātniskajiem atzinumiem augu veselības jomā, Eiropas Pārtikas nekaitīguma iestāde iesniedza Komisijai oficiālu lūgumu izveidot jaunu pastāvīgo zinātnes ekspertu grupu, kurā koncentrētu daudzveidīgas speciālās zināšanas tādās ar augu veselību saistītās jomās kā entomoloģija, mikoloģija, virusoloģija, bakterioloģija, botānika, agronomija, augu karantīna un augu slimību epidemioloģija.
(3)
Rēķinoties ar atsevišķas zinātnes ekspertu grupas izveidi augu veselības jautājumos, ir jāgroza nosaukums “zinātnes ekspertu grupai jautājumos, kas saistīti ar augu veselību, augu aizsardzības līdzekļiem un to atliekām”.
(4)
Tāpēc Regula (EK) Nr. 178/2002 ir jāgroza.
(5)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 178/2002 28. panta 4. punktu groza šādi:
1)
minētā punkta c) apakšpunktu aizstāj ar šādu apakšpunktu:
“c)
zinātnes ekspertu grupu jautājumos, kas saistīti ar augu aizsardzības līdzekļiem un to atliekvielām;”
2)
pievieno šādu i) apakšpunktu:
“i)
zinātnes ekspertu grupu jautājumos, kas saistīti ar augu veselību.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 7. aprīlī

Labels: 12
0
15
6